**Nils Stockfleth Schultz Holtermann** (født 20. mai 1835 på Kvernes på Nordmøre, død 21. juli 1917 i Strinda i Sør-Trøndelag) var en norsk gårdbruker, brukseier, bankdirektør og politiker. Han var Strindas ordfører fra 1874 til 1877 og møtte som vararepresentant på Stortinget i 1891. Nils Holtermann var høyremann.

Familie, yrke og offentlige verv
--------------------------------

Han tilhørte den nordenfjelske grenen av Holtermann-slekten som sønn av Peter Christian Tyrholm Holtermann og Frederikke Dorothea Rambeck. Faren var prest på Kvernes, i Trondhjem og senere på Oppdal samt stortingsmann. Han ble oppkalt etter farens pleiefar, kapellan og stortingsmann Niels Stockfleth Schultz i Trondhjem. Nils Holtermann giftet seg i 1872 med Marit Forve Dørum fra Oppdal.

Etter Trondhjems katedralskole fikk han sin jordbruksutdannelse på Karlslyst hovedgård i Malvik og studerte jordskiftelandmåling i Sverige. Fra 1861 til 1869 var han utskiftningsformann i Søndre Trondhjems amt (nå Sør-Trøndelag). På auksjon i 1868 kjøpte han den vanskjøttede gården Sluppen utenfor Trondhjem, hvor han drenerte jordene og bygde opp en stor besetning på over 60 kyr. Vinteren 1877/1878 ble besetningen rammet av en epidemi som medførte at den måtte slaktes, og bygningene måtte rives og flyttes. Holtermann led et betydelig økonomisk tap, men gjenoppbygde gården og drev den frem til han solgte den til Fredrik Bruseth rundt 1900. Han var også forretningsfører for Hommelvik bruk og eide et møllebruk i Hommelvik.

Holtermann var medlem av Strinda herredsstyre og formannskap, ordfører fra 1874 til 1877, forlikskommissær og valgmann ved flere stortingsvalg. Selv var han vararepresentant til Stortinget fra Søndre Trondhjems amt fra 1889 til 1891, og møtte for avdøde Nils Nilsen Pukstad i 1891. Holtermann var formann i direksjonen (styret) i Strindens Sparebank og medlem av direksjonen i Norges Bank fra 1901 til 1905.

Æresbevisninger
---------------

Holtermann ble utnevnt til ridder av 1. klasse av St. Olavs Orden i 1894.

Holtermanns vei i nåværende Trondheim kommune er oppkalt etter ham.

Referanser
----------

1. ↑   Stortinget og statsraadet: 1814–1914. B. 1 D. 1 : Biografier A-K, side(r) 406[Hentet fra Wikidata]
2. ↑   Stortinget og statsrådet : 1915–1945. B. 1 : Biografier, side(r) 26[Hentet fra Wikidata]
3. ↑  Utheim, John (1892). *Oversigt over Valgmands- og Storthingsvalgene 1891*. Kristiania: Steenske bogtrykkeri. s. 49.
4. ↑  Utheim, John (1895). *Oversigt over Valgmands- og Storthingsvalgene 1894*. Kristiania: Steenske bogtrykkeri. s. 55.
5. ↑  Bratberg, Terje. «Holtermann». *Store norske leksikon*. Besøkt 18. mai 2017.
6. 1 2 3 4 5  «80 aar. Nils Stockfelt Schult Holtermann». *Trondhjems Adresseavis*: 3. 20. mai 1915.
7. ↑  Osnes, H. m.fl. (red.) (1939). *Strinda bygdebok*. bd. I. Trondheim. s. 369–371. ISBN 82-7028-438-6.
8. ↑  Lindstøl, Tallak (1915). *Stortinget og statsraadet 1814–1914. De enkelte storting og statsraader 1886–1914*. Kristiania. s. 485–486.
9. ↑  Brissach, Ingrid J. (27. januar 2004). «Holtermanns veg». *Adresseavisen*. Arkivert fra originalen 1. juni 2013. Besøkt 18. mai 2017.

Eksterne lenker
---------------

* (no) Nils Holtermann hos Norsk senter for forskningsdata politikerarkiv (nedlagt) Rediger på Wikidata

  


|  |  |
| --- | --- |
| Oppslagsverk/autoritetsdata | Wikistrinda **·** Historisk befolkningsregister
 |